SET ปรับขึ้นต่อ หลังตลาดเริ่มคลายกังวลความรุนแรงในกรุงปารีส
บล.กสิกรไทย มองแนวโน้มการลงทุนในวันพรุ่งนี้ (17 พ.ย.) เชื่อว่าตลาดยังมีโอกาสที่จะปรับขึ้นได้อีกเล็กน้อย พร้อมให้แนวรับ 1,378 จุด ส่วนแนวต้าน 1,390 จุด
16 พ.ย. 2558

นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทย (16 พ.ย.) ช่วงท้ายการซื้อขายดัชนีฯสามารถพลิกกลับมาเป็นบวกได้ เป็นผลจากที่ตลาดในยุโรปที่เปิดเทรดในช่วงบ่ายนี้ได้ติดลบน้อย และดาวโจนส์ฟิวเจอร์สามารถกลับมาเป็นบวกได้ แสดงให้เห็นว่าความกังวลเหตุการณ์ความรุนแรงในกรุงปารีสได้ผ่อนคลายลง ซึ่งทำให้ตลาดหุ้นอื่นในภูมิภาคเอเชียมีการปรับตัวดีขึ้นจากช่วงเช้าด้วย
จากนี้ไปคงต้องกลับไปดูปัจจัยในประเทศที่ขณะนี้ยังขาดปัจจัยหนุน เนื่องจาก ผลกำไรของบริษัทจดทะเบียนงวดไตรมาส 3 ปี 2558 โดยรวมออกมาไม่ค่อยดีมากนัก ทำให้ตลาดฯคงจะปรับตัวขึ้นได้ยาก
อย่างไรก็ตาม ให้ติดตามตัวเลขดัชนีราคาผู้บริโภค (CPI) ของสหรัฐฯที่จะประกาศในวันพรุ่งนี้ และให้ติดตามรายการผลการประชุมของธนาคารกลางสหรัฐ (FED) ที่จะมีขึ้นในวันพุธนี้ แนวโน้มการลงทุนในวันพรุ่งนี้ (17 พ.ย.) เชื่อว่าตลาดยังมีโอกาสที่จะปรับขึ้นได้อีกเล็กน้อย พร้อมให้แนวรับ 1,378 จุด ส่วนแนวต้าน 1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรง
JAS ปิดที่ 5.25 บาท เพิ่มขึ้น 0.05 บาท
ADVANC ปิดที่ 215.00 บาท เพิ่มขึ้น 2.00 บาท
PTT ปิดที่ 274.00 บาท ลดลง 2.00 บาท
TRUE ปิดที่ 9.55 บาท เพิ่มขึ้น 0.35 บาท
KBANK ปิดที่ 174.00 บาท ลดลง 1.00 บาท
 
ที่มา: สำนักข่าวอินโฟเควสท์